**Έκθεση της Κοινοβουλευτικής Επιτροπής Περιβάλλοντος για το νομοσχέδιο «Ο περί Ρύθμισης Μεταλλείων και Λατομείων (Τροποποιητικός) Νόμος του 2021» και τους κανονισμούς «Οι περί Μεταλλείων και Λατομείων (Τροποποιητικοί) Κανονισμοί του 2021»**

**Παρόντες:**

Χαράλαμπος Θεοπέμπτου, πρόεδρος Μαρίνα Νικολάου

Νίκος Κέττηρος Χρίστος Ορφανίδης

Πρόδρομος Αλαμπρίτης Χρύσανθος Σαββίδης

Σάβια Ορφανίδου Μιχάλης Γιακουμή

Ρίτα Θεοδώρου Σούπερμαν

Η Κοινοβουλευτική Επιτροπή Περιβάλλοντος μελέτησε το πιο πάνω νομοσχέδιο και τους κανονισμούς σε τέσσερις συνεδρίες της, οι οποίες πραγματοποιήθηκαν στις 20 Οκτωβρίου και στις 17 και 24 Νοεμβρίου 2021 και στις 12 Ιανουαρίου 2022. Στο πλαίσιο των συνεδριάσεων της επιτροπής κλήθηκαν και παρευρέθηκαν ενώπιόν της εκπρόσωποι του Υπουργείου Γεωργίας, Αγροτικής Ανάπτυξης και Περιβάλλοντος, της Υπηρεσίας Μεταλλείων του ίδιου υπουργείου, της Νομικής Υπηρεσίας της Δημοκρατίας, του Παγκύπριου Συνδέσμου Σκυροποιών, του Συνδέσμου Γεωλόγων και Μεταλλειολόγων Κύπρου, της Ομοσπονδίας Συνδέσμων Εργολάβων Οικοδομών Κύπρου, της Hellenic Copper Mines Ltd και της Hellenic Minerals Ltd.

Σημειώνεται ότι στο στάδιο της εξέτασης των κανονισμών παρευρέθηκαν επίσης τα μέλη της επιτροπής κ. Αντρέας Καυκαλιάς και Λίνος Παπαγιάννης.

Σκοπός του νόμου που προτείνεται είναι η τροποποίηση του περί Ρύθμισης Μεταλλείων και Λατομείων Νόμου, ώστε να επενεχθούν σε αυτόν τα ακόλουθα:

1. Η επιβολή δικαιωμάτων εκμετάλλευσης να αφορά και προϊόντα που παράγονται εντός μεταλλευτικής μίσθωσης και από μετάλλευμα που προέρχεται από το εξωτερικό.
2. Αύξηση των χρηματικών ποινών αδικημάτων που προβλέπονται στον βασικό νόμο.
3. Αύξηση του ποσού του επιβαλλόμενου διοικητικού προστίμου, καθώς και παροχή δυνατότητας στον Επιθεωρητή Μεταλλείων να επιβάλλει διοικητικό πρόστιμο και στην περίπτωση παράβασης των προνοιών των εκδιδόμενων δυνάμει του βασικού νόμου κανονισμών.

Σκοπός των προτεινόμενων κανονισμών, οι οποίοι εκδίδονται δυνάμει του άρθρου 47 του περί Ρύθμισης Μεταλλείων και Λατομείων Νόμου, είναι η τροποποίηση των περί Μεταλλείων και Λατομείων Κανονισμών, ώστε να ενισχυθεί η επίβλεψη λατομικών εργασιών, να αναθεωρηθούν τα δικαιώματα εκμετάλλευσης και να ληφθούν μέτρα για την επιτυχή είσπραξη και καταβολή των δικαιωμάτων αυτών, συμπεριλαμβανομένης και της επιβολής εξώδικου προστίμου.

Ειδικότερα, στους υπό αναφορά κανονισμούς προβλέπονται μεταξύ άλλων τα ακόλουθα:

1. Επανακαθορισμός των απαιτούμενων επιβλέψεων λατομείων από μηχανικό μεταλλείων.
2. Ορισμός της FOB (free on board/ελεύθερο επί του πλοίου) αξίας σχετικά και με τα μεταλλεύματα, τα λατομικά υλικά ή τα προϊόντα τους που προέρχονται από τους ορυκτούς πόρους της Δημοκρατίας και που ακολούθως εξάγονται από αυτήν.
3. Ορισμός της FOB αξίας σχετικά με τα προϊόντα που παράγονται εντός περιοχής στην οποία χορηγήθηκε μεταλλευτική μίσθωση από μετάλλευμα που προέρχεται από το εξωτερικό.
4. Τροποποίηση των δικαιωμάτων που πρέπει να καταβάλλονται για υλικά που προέρχονται από περιοχές που δεν καλύπτονται από προνόμιο λατομείου.
5. Επιβολή εγκατάστασης ηλεκτρονικού συστήματος ελέγχου και αυτόματης καταγραφής με κάμερες στα λατομεία κατηγορίας Α΄ για αποτελεσματικότερο έλεγχο της καταβολής των λατομικών δικαιωμάτων και για την αποτελεσματικότερη εφαρμογή όλων των διατάξεων του πίνακα.
6. Αύξηση του ποσού του εξώδικου προστίμου σε περίπτωση εντοπισμού οποιασδήποτε παράβασης κατά τη διεξαγωγή ελέγχου από τον Επιθεωρητή Μεταλλείων των βιβλίων και των αντιγράφων σχετικών δελτίων μεταφοράς κατόχων ή μισθωτών ή αδειούχων ή όσων διαθέτουν ή χρησιμοποιούν μεταλλεύματα, λατομικά υλικά ή προϊόντα τους.

Στο στάδιο της συζήτησης του νομοσχεδίου και των κανονισμών ο διευθυντής της Υπηρεσίας Μεταλλείων του Υπουργείου Γεωργίας, Αγροτικής Ανάπτυξης και Περιβάλλοντος σημείωσε ότι με τις προτεινόμενες τροποποιήσεις επιδιώκεται ο εκσυγχρονισμός της υπηρεσίας, ο αποτελεσματικός έλεγχος της είσπραξης των λατομικών δικαιωμάτων και η πάταξη των παράνομων λατομεύσεων.

Σημειώνεται ότι πριν από το στάδιο της τοποθέτησης η επιτροπή έλαβε υπομνήματα από τον Παγκύπριο Σύνδεσμο Σκυροποιών και από τον Παγκύπριο Σύνδεσμο Επιχειρηματιών Χωματουργικών Εργασιών, Εκσκαφών και Κατεδαφίσεων, εκ των οποίων ο δεύτερος δεν είχε κληθεί, για να παρευρεθεί στις συνεδρίες της επιτροπής. Τα εν λόγω υπομνήματα αφορούν πρόνοια των υπό εξέταση κανονισμών σχετικά με τη μείωση του ποσού του λατομικού τέλους από €1,25 σε €0,40 ανά τόνο, το οποίο τέλος καταβάλλεται σε σχέση με λατομικά υλικά ή προϊόντα, εκτός από ούμπρα, ώχρα, σιέννα και πρώτες ύλες και υλικά αποκάλυψης για παραγωγή τσιμέντου, που εξορύσσονται και διατίθενται από περιοχές που δεν καλύπτονται από προνόμιο λατομείων. Ειδικότερα, ο Παγκύπριος Σύνδεσμος Σκυροποιών εξέφρασε τη διαφωνία του ως προς τη μείωση του εν λόγω ποσού, ενώ ο Παγκύπριος Σύνδεσμος Επιχειρηματιών Χωματουργικών Εργασιών, Εκσκαφών και Κατεδαφίσεων εισηγήθηκε την πλήρη κατάργηση του εν λόγω τέλους.

Η επιτροπή, αφού έλαβε υπόψη όλα όσα τέθηκαν ενώπιόν της, αποφάσισε να μην επιφέρει οποιαδήποτε αλλαγή επί του κειμένου των υπό αναφορά κανονισμών, ώστε τα δικαιώματα που πρέπει να καταβληθούν για υλικά που προέρχονται από περιοχές που δεν καλύπτονται από προνόμιο λατομείων, τα οποία βάσει της ισχύουσας νομοθεσίας ανέρχονται στο ποσό των €1,25 ανά τόνο, να μειωθούν στο ποσό των €0,40 ανά τόνο.

Η Κοινοβουλευτική Επιτροπή Περιβάλλοντος, αφού έλαβε υπόψη όλα όσα τέθηκαν ενώπιον της, επιφυλάχθηκε να τοποθετηθεί επί του νομοσχεδίου και των κανονισμών κατά τη συζήτησή τους ενώπιον της ολομέλειας του σώματος.

31η Ιανουαρίου 2022

Αρ. Φακ.: 23.01.062.163-2021

23.03.058.057-2021

ΑΒ/ΑΦ/ΕΧ/ΜΑΧ